સવાર-સાંજ ઊઠતાં-બેસતાં વિદ્યુત એક જ વાત રટ્યા કરે છે : જો મેં આગલી લાઈનમાં પ્લોટ લીધો હોત તો આજે હું માલામાલ હોત. કેટલા સસ્તામાં મને એ પ્લોટ મળતો હતો ત્યારે મને થયું કે મુખ્ય રસ્તા પર બંગલો હોય તો વાહનોનો ઘોંઘાટ અને વાહનવ્યવહારના કારણે પોલ્યુશન નડે. કેટલાય અજાણ્યા માણસો ત્યાંથી પસાર થાય અને આપણી સલામતી જોખમાય. રહેવાનું સ્થળ તો શાંત અને બની શકે એટલું એકાંત સ્થળે હોવું જોઈએ. એમ વિચારીને મેં અંદરનો પ્લોટ ખરીદ્યો અને અત્યારે થાય છે કે મેઈન રોડ પર મારો બંગલો હોત તો કેટલા બધા પૈસા ઊપજત !